Διαφυλικές σχέσεις της ετεροφυλοφιλικής έλξης επιλογή συντρόφου επιθυμητά χαρακτηριστικά είδη σχέσεων
Authors: Πατίτσα Χριστίνα 
Published: August 2021

Η επιλογή συντρόφου αποτελεί μία από τις πιο σημαντικές αποφάσεις που λαμβάνει ένα άτομο στη ζωή του. Ως εκ τούτου, και λόγω σημαντικότητας του ζητήματος, υπάρχουν πολλές θεωρίες που προσπαθούν να ρίξουν φως στη διαδικασία αναζήτησης και επιλογής. Στο πρώτο κεφάλαιο επιχειρείται η ανάλυση των θεωρητικών προσεγγίσεων γύρω από το μεγάλο αυτό ζήτημα, με κύρια έμφαση στο φάσμα θεωριών που υπάγονται στην κοινωνικο-δομική αφού θεωρείται η προσφορότερη για να ερμηνεύσει τις διαφυλικές προτιμήσεις συντρόφων. Στο δεύτερο κεφάλαιο επιχειρείται μια προσέγγιση των κριτηρίων επιλογής συντρόφου ως προς τις προτιμήσεις αντρών και γυναικών για φυσική ελκυστικότητα και δυνητική κατοχή οικονομικών πηγών/προνομίων. Για καθένα από τους δυο άξονες -φυσική ελκυστικότητα και κατοχή πηγών περιλαμβάνονται και τα επιθυμητά χαρακτηριστικά συντρόφου που υποδηλώνουν τις αντίστοιχες προτιμήσεις. Αδιαμφισβήτητα, μεταξύ των παραγόντων που πρέπει να ληφθούν υπόψη για να εξηγηθούν οι μεταξύ των φύλων διαφορές είναι και η ηλικία.. Αυτό σημαίνει ότι οι προτιμήσεις αντρών και γυναικών ως προς την ηλικία του συντρόφου εξαρτώνται από το φύλο. Στο τρίτο και τελευταίο κεφάλαιο αρχικά γίνεται διάκριση των ανθρώπινων σχέσεων μεταξύ δυο ετερόφυλων συντρόφων, ανάλογα με τη διάρκεια της σχέσης. Επιπρόσθετα, γίνεται περιγραφή τριών εννοιολογικών παραμέτρων που σχετίζονται με την επιλογή συντρόφου και τη διάρκεια σχέσης, ανάμεσα στις οποίες είναι η προθυμία να εμπλακούν σε μια είτε βραχυχρόνια ή μακροχρόνια σχέση που εκφράζεται με την κοινωνιοσεξουαλικότητα, οι διαφυλικές διαφορές για την προτίμηση κριτηρίων σχετικά με τη φυσική ή κοινωνική ελκυστικότητα και οι οικονομικές πηγές και την κατάταξη αυτών σε αναγκαία ή πολυτέλειας, καθώς και για τα ελάχιστα στάνταρτ/κριτήρια που ορίζουν τα δύο φύλα. Το κεφάλαιο αυτό κινείται γύρω από την επιλεκτικότητα που επιδεικνύουν τα άτομα και τα ελάχιστα κριτήριά τους για μακροχρόνιους και σεξουαλικούς συντρόφους. Εξαιτίας του γεγονότος ότι ο τρόπος καθώς και τα κριτήρια επιλογής/απόφασης συντρόφου μεταβλήθηκαν με το πέρασμα των χρόνων, στο κεφάλαιο αυτό συζητείται και η επιλογή συντρόφου με ένα ταξίδι στο χρόνο από την παραδοσιακή ελληνική κοινωνία έως τη σύγχρονη πραγματικότητά της. Σκοπός της έρευνας που πλαισιώνει τη διατριβή είναι η διερεύνηση, μελέτη, καταγραφή και παρουσίαση των κριτηρίων που θέτουν τα δύο φύλα ως προς τα επιθυμητά χαρακτηριστικά ενός ενδεχομένου μακροχρόνιου και σεξουαλικού συντρόφου. Για παράδειγμα, να διαπιστώσει εάν το σύνολο του πληθυσμού αναζητά τα ίδια χαρακτηριστικά σε έναν ενδεχόμενο σεξουαλικό/μακροχρόνιο σύντροφο ή υπάρχουν υπο-ομάδες ανάλογα με τα κριτήρια και τις προτιμήσεις τους, και πώς επιδρά το φύλο. Ανάμεσα στα συμπεράσματα που εξήχθησαν από την έρευνα ήταν ότι υπάρχουν ομάδες που εκφράζουν λιγότερο ή περισσότερο έντονη στάση προς την κοινωνιοσεξουαλικότητα. Επίσης, υπάρχουν διαφοροποιήσεις ως προς τα φύλο, με τις γυναίκες να τείνουν προς περιορισμένη κοινωνιοσεξουαλικότητα και μη περιορισμένη κοινωνιοσεξουαλικότητα, ενώ οι άντρες ξεκάθαρα κλείνουν προς την πολύ μη περιορισμένη κοινωνιοσεξουαλικότητα. Τέλος, η έρευνα αποσκοπεί να συσχετίσει την κοινωνιοσεξουαλικότητα, την αξιολόγηση εαυτού, τα επιθυμητά χαρακτηριστικά συντρόφου, τα υπαρκτά χαρακτηριστικά συντρόφου και τα χαρακτηριστικά ενδεχόμενου σεξουαλικού συντρόφου με τη μεταβλητή του φύλου. Για παράδειγμα, όπως προκύπτει από την πολυδιάστατη ανάλυση δεδομένων, κυριαρχεί μια ομάδα των γυναικών που τείνει στη μη-περιορισμένη κοινωνιοσεξουαλικότητα, και επικεντρώνεται αφενός σε ένα σεξουαλικό σύντροφο σε εμφάνιση/στάτους/ηλικία ή σε κριτήρια αποκλεισμού, και αφετέρου σε ένα μακροχρόνιο σύντροφο σε σώμα/γονεϊκό ενδιαφέρον. Οι γυναίκες που ανήκουν στην κατηγορία με στάσεις πολύ περιορισμένης κοινωνιοσεξουαλικότητας θέλουν ο σεξουαλικός ενδεχόμενος σύντροφος καθώς και ο μακροχρόνιος σύντροφός τους να έχει ασφάλεια πηγών. Οι άντρες από την άλλη εκδηλώνουν τάσεις προς την πολύ μη-περιορισμένη κοινωνιοσεξουαλικότητα, εφόσον το κύριο ενδιαφέρον τους όπως υποστηρίζεται και από την ξένη βιβλιογραφία είναι η σύναψη βραχυπρόθεσμων σεξουαλικών δεσμών χωρίς συναισθηματική επένδυση. Για παράδειγμα, υπάρχουν δύο ομάδες αντρών, η μια αναζητά σε ένα ενδεχόμενο μακροχρόνιο σύντροφο «δέσμευση-/εισόδημα/συναρπαστικό χαρακτήρα» και η άλλη αναζητά σε ένα μακροχρόνιο ενδεχόμενο σύντροφο ασφάλεια πηγών, ενώ σε ένα σεξουαλικό σύντροφο, στάτους/εμφάνιση ή το τρίπτυχο ηλικία/χαρακτήρας/μόρφωση. Τη διατριβή κλείνει η παράθεση βιβλιογραφικών πηγών και τα σχετικά με την έρευνα παραρτήματα για την υποστήριξη των αποτελεσμάτων.